Nafarroako Parlamentuko Mahaiak, 2019ko urriaren 28an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Pedro José González Felipe jaunak aurkezturiko galdera, Nafarroako herrietan helduentzako euskara-eskolak ematea baimentze aldera ezarritako prozedurari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2019ko urriaren 28an

Lehendakaria: Unai Hualde Iglesias

GALDERAREN TESTUA

Nafarroako Gorteetako kide den eta Navarra Suma talde parlamentarioari atxikia dagoen Pedro González Felipe jaunak, Legebiltzarreko Erregelamenduko 188. artikuluan eta hurrengoetan ezarritakoaren babesean, galdera hau aurkezten du, idatziz erantzun dakion:

Nafar hedabideetan jasotako informazio batzuen arabera, Geroa Bai koalizioak jakinarazten du ezen Hezkuntza Departamentuak euskara-klaseak eskainiko dituela Nafarroako Erriberako hainbat herritan, Helduen Hezkuntza Iraunkorraren (HHI) bitartez

Informazio horien arabera, hasiera batean Hezkuntza Departamentuak euskara-irakaspenak Cascanten bakarrik egitea onetsi zuen, HHIrako sinadura-bilketa baten ondoren, eta ezezkoa eman zion Castejónen eta Tuteran irakaskuntza hori eskaintzeari. Alabaina, oraingoan irizpidea aldatu egin da, eta badirudi aipaturiko bi herrietan ere eskaini behar dela.

Gauzak horrela, parlamentari honek galdera hauek egiten dizkio Hezkuntza Departamentuari:

Zein da Departamentuak berak ezarritako prozedura, Helduentzako euskara-klaseak Nafarroako edozein herritan baimentzeari dagokionez? Eskabidea zer organori aurkeztu behar zaion; prozedura; baimentze-irizpideak, eta baimentzea ebazteari buruzko araudia.

Eremu ez-euskaldunean zein diren Hezkuntza Departamentuaren menpeko euskara-ikastaldeak; herria, ikasle-kopurua eta talde bakoitzak astean zenbat ordu.

Iruñean, 2019ko urriaren 23an

Foru parlamentaria: Pedro González Felipe